מורגן מיטשל

מורגן מיטשל (באנגלית: Morgan Mitchell; נולדה ב-3 באוקטובר 1994) היא אצנית אולימפית אוסטרלית, המתמחה בריצת 400 מטר ואלופת אוסטרליה לריצת 400 מטר.

==קריירה==
מיטשל נולדה באוסטרליה לוולטר, כדורסלן מקצועני אפרו-אמריקאי שהתגורר באוסטרליה כדי לעסוק באימון כדורסל, וללואיז, אוסטרלית ממוצא אירופאי. בגיל 5 החלה להתאמן באתלטיקה אולם בגיל 12 זנחה את התחום לטובת עיסוק בנטבול, ובנעוריה התחרתה בנבחרת הנטבול הלאומית של אוסטרליה לנערות. בשנת 2011, לאחר שפגשה את האצנית האלופה האולימפית, קתי פרימן, קיבלה ממנה השראה לעסוק בריצה וחזרה לעסוק באתלטיקה.

בשנת 2012, ייצגה את אוסטרליה באליפות העולם באתלטיקה לנערים שהתקיימה בברצלונה, והעפילה לשלב חצי הגמר. בשנת 2014, השתתפה במשחקי חבר העמים והעפילה לשלב חצי הגמר. במאי 2015, השתתפה עם נבחרת אוסטרליה בתחרות מרוץ השליחים של התאחדות האתלטיקה הבינלאומית, ויחד עם שותפיה למירוץ הגיעה לתוצאה שהבטיחה את מקום הנבחרת באולימפיאדת ריו דה ז'ניירו. ביוני 2016, בתחרות של התאחדות האתלטיקה הבינלאומית שהתקיימה בברמינגהאם, קבעה שיא אישי של 51.25 שניות, ובכך קבעה את הזמן המהיר ביותר למתחרה אוסטרלית מזה 13 שנה. בנוסף, תוצאה זו דירגה אותה שביעית ברשימת האתלטיות המהירות ביותר בהיסטוריה של אוסטרליה. בשנת 2016, השתתפה באולימפיאדת ריו דה ז'ניירו במקצה 400 מטר נשים והגיעה למקום החמישי בחצי הגמר עם תוצאת זמן של 52.68 שניות. לאחר מכן, השתתפה במירוץ השליחים האולימפי 4x400, העפילה עם קבוצתה לגמר והגיעה למקום השמיני. בשנים 2014, 2016 ו-2017 זכתה באליפות הלאומית של אוסטרליה ל-400 מטר. באולימפיאדת טוקיו (2020), השתתפה בריצת 800 מטר והגיעה למקום הששי בסבב הראשון עם תוצאת זמן של 2:05.44 דקות.

==חיים אישיים==
בשנת 2014, אימצה אורח חיים טבעוני מטעמי מוסר ובריאות לאחר שצפתה בסרט התיעודי, קאוספיריסי . ב-2019 אף השתתפה בעצמה בסרט התיעודי כוח טבעי, העוסק ביתרונות של תזונה מהצומח לספורטאים.

נכון לשנת 2017, מתגוררת בווריבי , אוסטרליה עם אמה ואחיותיה.

==קישורים חיצוניים==

* [http://athletics.com.au/profiles/athleteprofiles/MorganMitchell Morgan Mitchell (Vic) - Athletics Australia]
* [http://www.greatveganathletes.com/morgan-mitchell-vegan-sprinter Morgan Mitchell, vegan sprinter] - Great Vegan Athletes
* [https://www.youtube.com/watch?v=1RlWf4mY5WE 13 - Women's 400m - Morgan Mitchell - NSWAthleticsTV]
* [https://www.youtube.com/watch?v=nM5oBhY3gSw Womens 400m - 2016 IAAF Melbourne World Challenge - AthsAust]
* [https://www.youtube.com/watch?v=AbK70vvTKjA Morgan Mitchell - Athletics - 7 Olympics], 7Olympics
* [https://www.youtube.com/watch?v=MvPv_tRwBDE&t=1s Wolfdene Community and Morgan Mitchell Interview] - Wolfdene Property
* [https://www.youtube.com/watch?v=vmyqJQb0FuE Womens 400m - 2017 SUMMERofATHS Grand Prix - AthsAust]
* IAIN PAYTEN, [http://www.dailytelegraph.com.au/sport/olympics-2016/morgan-mitchells-rio-olympic-campaign-transformed-by-a-documentary-on-animal-cruelty/news-story/521856cf99e888ab34f4a73513a4f825 MORGAN MITCHELL’S RIO OLYMPIC CAMPAIGN TRANSFORMED BY A DOCUMENTARY ON ANIMAL CRUELTY], The Daily Telegraph, July 25, 2016

==הערות שוליים==

קטגוריה:אצניות אוסטרליות
קטגוריה:אצניות באולימפיאדת ריו דה ז'ניירו (2016)
קטגוריה:ספורטאיות טבעוניות
קטגוריה:טבעוניות אוסטרליות
קטגוריה:משתתפות אוסטרליות באולימפיאדת טוקיו (2020)
קטגוריה:אתלטיות אוסטרליות באולימפיאדת ריו דה ז'ניירו (2016)
קטגוריה:אוסטרליות שנולדו ב-1994
קטגוריה:אוסטרלים שנולדו ב-1994
קטגוריה:רצות באולימפיאדת טוקיו (2020)